DA beplan betoging oor beurtkragMmusi Maimane, leier van die DA (Foto: Twitter via ANA) Mmusi Maimane, leier van die DA, het Woensdag buite Eskom se Megawattpark in Sandton gesê hy sluit aan by Suid-Afrikaners se woede oor die regering se versuim om ŉ basiese diens aan die land te lewer. “Dit is ŉ algehele versuim van die regering wat die land tot die randjie van ineenstorting gebring het met vlak 5 en 6 beurtkrag en kragonderbrekings landswyd wat “die nuwe normaal” geword het. Die DA se Gautengse premierskandidaat Solly Msimanga en Team One SA-woordvoerder oor staatskaping, Natasha Mazonne, het by Maimane aangesluit. “Die ANC sal voorspelbaar vir enigiets die skuld probeer gee buiten hulself. Hierdie nasionale noodtoestand sal nooit die kollektiewe verantwoordelikheid wees van die mense van Suid-Afrika nie. Die ANC en slegs die ANC is aanspreeklik vir hierdie energiekrisis wat al ŉ dekade lank voortduur.” Maimane het gesê daar is boonop geen plan om die probleem op te los nie. “Van die president, tot die minister van openbare ondernemings, tot Eskom is daar geen plan of politieke wil om onmiddellik stappe te doen om die land uit dié ANC-geskepte krisis te kry nie. Ons kan dit nie verder aanvaar nie. Die ANC het Eskom gebreek; die ANC het toegelaat dat die kragvoorsiener gekaap word; en nou het die ANC nie enige plan om die krisis op te los nie.” Hy het gesê ŉ verskoning van pres. Ramaphosa is nie goed genoeg nie. “Ons eis optrede! As ons nie nou optree nie, sal die kragvoorsiener nooit weer die honderde miljarde rand skuld kan afbetaal nie, die ongeveer 12 eenhede wat verloor is sal nooit weer herstel word nie, die steenkoolvoorraad sal nooit vervang word nie, ervare personeel sal nooit weer vervang word nie en die entiteit sal inmekaar stort.” Die DA het ŉ “Nasionale Dag van Aksie” aangekondig op 29 Maart. “Ons doen ŉ beroep op alle Suid-Afrikaners in elke gemeenskap, dorp en stad oor die land heen, om by ons aan te sluit in ŉ kollektiewe betoging teen dit wat nou ŉ nasionale krisis geword het. Net soos ons saamgestaan het teen Jacob Zuma en staatskaping, sal die ANC volgende Vrydag sien dat burgers die mag het. Die tyd is nou – ons sal nie agteroorsit en kyk hoe ons land ineenstort nie.” Maimane sê die volgende moet onmiddellik gedoen word: – Privatiseer die kragopwekkingseenhede van Eskom om ŉ verskeidenheid van energie op die netwerk toe te laat wat mededinging sal aanmoedig en kostes sal laat daal. – Gee Eskom opdrag om onmiddellik konstruksie aan die laaste twee eenhede by Kusile te staak en eerder nog onafhanklike kragvoorsieners aan boord te kry om elektrisiteit te verskaf. – Bevestig weer Eskom se ingenieurs- en instandhoudingswerknemers as ŉ “noodsaaklike diens” wat nie mag staak nie. – Installeer slim meters vir munisipaliteite om hulle te dwing om betyds inkomste te verhaal. – Laat munisipaliteite, wat goed bestuur word, toe om energie direk by onafhanklike energieverskaffers aan te skaf.